清暉閣
作者：韓元吉
朝代：宋

paragraphs: 臺府填都會，乃與山水期。
青溪带秦淮，渺若萬頃陂。
主公金閨舊，官曹日追隨。
閉閣理萬事，朱欄俯漣漪。
晴波納遠景，摇蕩扶桑枝。
浩然江湖興，頗與魚釣宜。
風月朝暮佳，軒窗有餘姿。
向來非無人，未發此段奇。
嗟我老病軀，時來矚須眉。
停杯待舉網，屢醉倒接䍦。
意適反無語，欠公壁間詩。
只今入幽夢，官居類雞栖。
公亦那久留，濯纓詠來思。
不知鳳凰沼，何如習家池。
新霜著羣木，歸舟颺旌旗。
寄言坐上客，酒至幸勿辭。